Natten til lørdag har budt på udbredt frostvejr og med næsten -5 grader i det indre Jylland vinterens hidtil koldeste morgen. Temperaturen er dog steget lidt her ud på natten, men der er fortsat frostvejr mange steder, og vejbanerne ligger flere steder under 0 grader. Her fra morgenstunden er tågen ret udbredt, og mange steder er den tæt med sigtbarhed ned til 100 meter. Når sigtbarheden er omkring 100 meter - de røde markeringer på kortet herover - skal man være meget opmærksom i trafikken, og sætte tågelygterne til. Når man kører, kan sigtbarheden pludseligt ændres på kort tid, så det er fornuftigt at køre langsommere end normalt. Flere steder er der tale om rimtåge, hvor der er frost og tåge på samme tid. Rimtågen kan sætte sig på vejbanen og skabe pletvis glatte veje. Lige nu, kan der faktisk være pletvis glat i næsten hele landet, og der vil gå lang tid op af formiddagen, før risikoen er helt væk. Solen står nu så lavt, at den selv midt på dagen, i lavninger og i skovområder ikke nødvendigvis kan fortrænge tåge og frost. Vinterhalvårets koldeste morgen Inden tågen blev dannet, var det iskoldt mange steder. Midt på natten, var man flere steder under -4 grader. Koldest blev det mellem klokken 2.00 og 3.00 i det midtjyske, hvor temperaturen i Isenvad nåede ned på -4,8 grader. Det laveste, der endnu er målt dette efterår. Natten til fredag var også kold, men de -3,9 grader blev altså allerede overgået i nat.

Referat:
Der ligger tæt tåge over landsdelen i de tidlige morgentimer lørdag, det betyder, der er risiko for gatte veje.